text: Տաթևի վանական համալիրում և շրջակա տարածքներում ենթակառուցվածքների զարգացմանը, զբոսաշրջության  խթանմանը և  նոր աշխատատեղերի ստեղծմանն ուղղված «Տաթևի վերածնունդ» ծրագիրը հանդիսավորությամբ մեկնարկեց հոկտեմբերի 14-ին: «Արմենպրես»-ի փոխանցմամբ՝ Հայաստանի ազգային մրցունակության հիմնադրամի տնօրեն Արման Խաչատուրյանը կարևորեց ծրագրի անցկացումը` այն համարելով տարածաշրջանը զբոսաշրջային կենտրոնի վերածմանն ուղղված դրական քայլ: «Տաթևի վերածնունդ» ծրագիրը եզակի օրինակ է, թե ինչպես կարելի  է համակցել հոգևոր և մշակութային ժաոանգության պահպանումը,  հոգևոր զարթոնքի խթանումը և մարդկային կայուն զարգացումը»,- ասաց նա: Խաչատուրյանի խոսքով` Տաթև գյուղական համայնքի զարգացման ռազմավարությունը հիմնված է զբոսաշրջային ներուժի բացահայտման և արդյունավետ օգտագործման վրա: